Lennusadama alal asuvad ja Euroopa kultuuripealinna aastaks renoveeritav  vesilennukiangaaride kompleks kuulub maailma arhitektuurimälestiste sekka,  olles esimene raudbetoonist koorikkatusega ehitis maailmas (valminud  1916-1917). Paari aasta pärast on see koduks mitte üksnes maailma ainsale  säilinud miiniveeskaja allveelaevale, vaid ka muljetavaldavale  kolmetasandilisele püsiekspositsioonile.    Kevadel toimunud riigihanke vesilennukiangaaride ekspositsiooni  kujundamiseks ja angaaride taastamisprojekti koostamiseks võitis KOKO  Arhitektid, kes on kaasanud taastamiseks insenerid professor Karl Õigeri  ja Heiki Ontoni. KOKO Arhitektid on tuntust kogunud muuhulgas EXPO2000  Hannoveri Eesti paviljoni, Tallinna Sünagoogi, Fahle maja, Metro Plaza ja  teiste projektidega.    "Vesilennukiangaarid on Eestis kõige unikaalsem insenertehniline mälestis  ja kavatseme selle taastamisel taktitundelised olla. Ekspositsiooni  kujundamisel arvestame rahvusvahelise publikuga, eesmärgiks on maailma  mõistes väga kaasaegne ja põnev muuseum," lausus KOKO Arhitektide juht  Andrus Kõresaar.    Lisaks angaaridele selgitab meremuuseum 22. septembril oma  nägemust kogu  Lennusadamast. "Meremuuseum või osa sellest peab eksisteerima vahetus  kokkupuutes veega või veelgi parem - omama sadamat. Eeskujusid pole vaja  kaugelt otsida: Karlskrona, Stockholm, Turu, Kaliningrad, Gdansk,  Göteborg, Roskilde, Bremerhaven, Kiel, Flensburg, Liverpool, Rotterdam,  Amsterdam jne. Eesti Meremuuseumi jaoks ainuke võimalik variant on  ajalooline Lennusadama ala," kommenteeris muuseumi direktor,  mereajaloolane Urmas Dresen.    Esitlusel  22. septembril algusega kell 16 pakume suitsukala ja teed  rummiga, näitame ekspositsiooni kohta pilte ja tutvustusklippi, esineb  Eesti Kaitseväe Orkester ja Mereväe kadetid. Üritusel viibib ka  Suurbritannia mereväe ülemjuhataja Sir Mark Stanhope.    Lennusadama vesilennukiangaaride taastamine ja innovaatilise  ekspositsiooni rajamist rahastatakse Euroopa struktuurfondidest, see läheb  maksma ligi 130 miljonit krooni ning see on teine etapp Lennusadama  rekonstrueerimise kavast.